Oscar-vinner Payne: - Norge er et vakkert land
Det er på pressekonferansen for filmen «Nebraska» at Alexander Payne får spørsmål fra Adresseavisen om hva statusen er på planene om å lage en sci-fi-film i Norge. - Min samarbeidspartner og jeg har jobbet med et manus på en sci-fi/satire-film hvor deler av handlingen er lagt til Norge. Derfor var vi i deres vakre land i fjor for å ta en titt. Jeg kommer nok tilbake til det manuset en gang i fremtiden, sier regissøren. Han vant Oscar-priser for manusene til både «Sideways» (2004) og «The Descendants» (2011), og har jobbet med skuespillere som Jack Nicholson, Paul Giamatti og George Clooney. «Nebraska», som konkurrerer om Gullpalmen under filmfestivalen i Cannes, er en road movie med Bruce Dern (76) i hovedrollen. Filmen, som er skutt i sort-hvitt, fikk dundrende applaus etter visningen torsdag. Payne medgir at ønsket om å lage filmen i sorthvitt hadde økonomiske konsekvenser. - Det tok noen diskusjoner med Paramount før de ville la meg lage filmen i sorthvitt. Og ja, det endte med et lavere budsjett enn vi hadde fått om jeg hadde gått med på å spille den inn i farger. Det er fremdeles tilfellet at det er problematisk i forhold til TV-kanaler verden rundt som krever at en leverer i farger, forteller han. Men regissøren stod på sitt fordi han mente den lavmælte historien om en skadeskutt familie på tur gjennom rurale Nebraska ville kle sorthvitt. Hovedrolleinnehaver Dern er en legende som har spilt i over 80 filmer, og ofte onde karakterer. Ifølge ham selv er dette den første hovedrollen «som noe menneske noen gang har sett meg i» på rundt 25 år. - Jeg hadde riktignok en av hovedrollene i «Last Man Standing», men når du jobber med Bruce Willis, har du alltid en følelse av å ha en birolle uansett, sier han flirende, og fortsetter: - Jeg er en løper. Jeg løper fremdeles, og jeg vet at filmbransjen er en maraton. Og når du løper en maraton, vil du ikke begynne å spurte før du er godt inne i løpet. Han hevder han gjorde to ting i denne filmen som han aldri har gjort før: - Jeg uttalte ikke en linje med dialog som ikke stod i manuset, og jeg dro ingen «Dern-ismer», som jeg alltid har gjort ellers, om ikke Alexander ba om det. Det eneste var å stoppe og tisse langs veien, for det mente vi begge måtte til.
«Descendants»-regissør Alexander Payne (52) regner med å lage film i Norge.